b"\n_START_ARTICLE_\nVirusas (programa)\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 (1949\xc2\xa0m.) programos\xc2\xa0\xe2\x80\x93 viruso, t. y. kompiuterin\xc4\x97s programos, galin\xc4\x8dios pasidauginti, model\xc4\xaf pateik\xc4\x97 ir D\xc5\xbeonas fon Noimanas (John fon Neumann). Pirma programa, kuri tur\xc4\x97jo kompiuterinio viruso bruo\xc5\xbe\xc5\xb3, buvo \xc5\xbeaidimas \xe2\x80\x9eDarwin\xe2\x80\x9c, kur\xc4\xaf 6-ajame de\xc5\xa1imtmetyje suk\xc5\xabr\xc4\x97 kompanijos Bell Laboratories darbuotojas M. Duglas Makilroi._NEWLINE_Yra \xc5\xbeinoma, kad pirmosios virus\xc5\xb3 pob\xc5\xabd\xc5\xbeio programos buvo kuriamos (kaip \xc4\xafdomus u\xc5\xbedavinys) dar XX a. 7-ajame de\xc5\xa1imtmetyje. Pirmas virusas, plit\xc4\x99s per disk\xc5\xb3 \xc4\xafkrovos sektorius buvo 8-ojo de\xc5\xa1imtme\xc4\x8dio viduryje sukurtas \xe2\x80\x9eHipboot\xe2\x80\x9c. \xc5\xa0is virusas plito Data General \xe2\x80\x9eNova\xe2\x80\x9c kompiuteriuose ir buvo skirtas programin\xc4\x97s \xc4\xafrangos atnaujinimui. Pirmoji nekontroliuojamai besidauginusi \xc5\xbealinga programa (kirminas) buvo sukurta Xerox Palo Alto laboratorijose 1980\xc2\xa0m. \xc5\xa0i programa buvo skirta naudingam kompiuteri\xc5\xb3 panaudojimui prastov\xc5\xb3 metu, ta\xc4\x8diau nebuvo \xc4\xafvertinta galima jos \xc5\xbeala._NEWLINE_Pirmas \xc5\xbeinomas \xe2\x80\x9elaukinis\xe2\x80\x9c virusas (plit\xc4\x99s tarp paprast\xc5\xb3 kompiuteri\xc5\xb3) buvo Apple II kompiuteri\xc5\xb3 virusas \xe2\x80\x9eElk cloner\xe2\x80\x9c. J\xc4\xaf 1982\xc2\xa0m. para\xc5\xa1\xc4\x97 Rich Skrenta. \xc5\xa0is virusas plito lanks\xc4\x8diais diskeliais. Virusas u\xc5\xbekr\xc4\x97sdavo Apple DOS 3.3 operacin\xc4\x99 sistem\xc4\x85 ir kiekvien\xc4\x85 kart\xc4\x85 u\xc5\xbekraunant kompiuter\xc4\xaf i\xc5\xa1 diskelio virusas pasileisdavo. Jis netrukd\xc4\x97 dirbti su kompiuteriu, tik steb\xc4\x97davo sistemos darb\xc4\x85 su diskais u\xc5\xbekr\xc4\x97sdamas kiekvien\xc4\x85, dar neu\xc5\xbekr\xc4\x97st\xc4\x85, diskel\xc4\xaf. Virusas nepadarydavo didesn\xc4\x97s \xc5\xbealos (nors manoma, jog jis gal\xc4\x97jo gadinti diskelius, kuriuose b\xc5\xabdavo kita operacin\xc4\x97 sistema), tik kas penkiasde\xc5\xa1imt\xc4\x85 sistemos \xc4\xafkrov\xc4\x85 pateikdavo tok\xc4\xaf eil\xc4\x97ra\xc5\xa1t\xc4\xaf:_NEWLINE_Elk Cloner: The program with a personality_NEWLINE__NEWLINE_\xc2\xa0_NEWLINE__NEWLINE_It will get on all your disks_NEWLINE__NEWLINE_\xc2\xa0\xc2\xa0\xc2\xa0\xc2\xa0It will infiltrate your chips_NEWLINE__NEWLINE_\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0Yes it's Cloner! _NEWLINE__NEWLINE_It will stick to you like glue_NEWLINE__NEWLINE_\xc2\xa0\xc2\xa0\xc2\xa0\xc2\xa0It will modify ram too_NEWLINE_Virusas nebuvo labai sud\xc4\x97tingas, ta\xc4\x8diau jis s\xc4\x97kmingai plito, nes daugelis \xc5\xbemoni\xc5\xb3 tuo metu net ne\xc4\xafsivaizdavo apie toki\xc4\x85 gr\xc4\x97sm\xc4\x99, nebuvo b\xc5\xabd\xc5\xb3 kaip patikrinti diskelius ar pa\xc5\xa1alinti virus\xc4\x85. Pa\xc5\xa1alinti b\xc5\xabdavo galima tik rankiniu b\xc5\xabdu, ta\xc4\x8diau tai gal\xc4\x97davo atlikti tik atitinkamos specializacijos kompiuteri\xc5\xb3 specialistai._NEWLINE_Didelis susidom\xc4\x97jimas virusais (u\xc5\xbekre\xc4\x8dian\xc4\x8diais kitas programas) kilo, suk\xc5\xabrus virtuali\xc5\xb3 ma\xc5\xa1in\xc5\xb3 programavimo \xc5\xbeaidim\xc4\x85, 1983 metais i\xc5\xa1spausdint\xc4\x85 Scientific American \xc5\xbeurnale. \xc4\xaevairios \xc5\xa1io \xc5\xbeaidimo versijos programuotoj\xc5\xb3 tarpe gana populiarios iki \xc5\xa1iol. Pirmas \xc4\xafprastus kompiuterius u\xc5\xbekre\xc4\x8diantis ir smarkiai paplit\xc4\x99s virusas \xe2\x80\x9eBrain\xe2\x80\x9c buvo sukurtas 1986 Pakistane. \xc5\xa0io viruso k\xc5\xabr\xc4\x97jai apkr\xc4\x97st\xc5\xb3 kompiuteri\xc5\xb3 savininkams si\xc5\xabl\xc4\x97 komercines viruso i\xc5\xa1naikinimo paslaugas. V\xc4\x97liau virusus \xc4\x97m\xc4\x97 kurti programuotojai, susidom\xc4\x97j\xc4\x99 u\xc5\xbedavinio sud\xc4\x97tingumu bei netrivialiu programavimu. 1999 metais, Internete pasirod\xc5\xbeius Melissa kirminui (dar \xc5\xbeinomam, kaip \xe2\x80\x9elameri\xc5\xb3 virusas\xe2\x80\x9c), buvo \xc4\xafsitikinta, kad besidauginan\xc4\x8dias programas gali ra\xc5\xa1yti net labai prastos kvalifikacijos programuotojai, virus\xc5\xb3 k\xc5\xabrimas tapo nepresti\xc5\xbeiniu u\xc5\xbedaviniu. \xc5\xa0iuo metu pilnaver\xc4\x8diai virusai yra gana menkai paplit\xc4\x99, da\xc5\xbeniausiai pasitaiko paprastesni kirminai._NEWLINE_Be gin\xc4\x8d\xc5\xb3 apie pirm\xc4\x85j\xc4\xaf kompiuterin\xc4\xaf virus\xc4\x85 netyla diskusijos ir d\xc4\x97l pirmo termino \xe2\x80\x9ekompiuterinis virusas\xe2\x80\x9c pavartojimo. Dar 1970\xc2\xa0m. viduryje Deivid Gerrold mokslin\xc4\x97s fantastikos romane \xe2\x80\x9eWhen H.A.R.L.I.E was One\xe2\x80\x9c (Kai H.A.R.L.I.E buvo i\xc5\xa1rinktuoju) buvo i\xc5\xa1galvotos kompiuterin\xc4\x97s programos apra\xc5\xa1ymas, pavadintos VIRUS, kuri veik\xc4\x97 taip, kaip tikrasis virusas. D\xc5\xbeonas Braneris (John Brunner) 1975\xc2\xa0m. romane \xe2\x80\x9eShockwave riders\xe2\x80\x9c apra\xc5\xa1\xc4\x97 programas, kurios sklido tinklais trindamos duomenis. Terminas \xe2\x80\x9ekompiuterinis virusas\xe2\x80\x9c 1982\xc2\xa0m. buvo naudojamas ir komikse \xe2\x80\x9eUncanny X-Men\xe2\x80\x9c (\xc5\xa0iurpieji X-Men\xe2\x80\x98ai). Vis d\xc4\x97lto pirm\xc4\x85 kart\xc4\x85 terminas \xe2\x80\x9ekompiuterinis virusas\xe2\x80\x9c moksliniame leidinyje buvo panaudotas Fred Cohen straipsnyje \xe2\x80\x9eExperiments with Computer Viruses\xe2\x80\x9c (Eksperimentai su kompiuteriniais virusais).\n_START_SECTION_\nProgramavimas\n_START_PARAGRAPH_\nDauguma pilnaver\xc4\x8di\xc5\xb3 virus\xc5\xb3 yra ra\xc5\xa1omi asembleriu, nors kai kada naudojamos ir kitos kalbos\xc2\xa0\xe2\x80\x93 Paskalis, C, Forth. Tipi\xc5\xa1kais atvejais virusas yra gana nesud\xc4\x97ting\xc4\x85 logik\xc4\x85 turinti programa, kuri nukopijuoja savo pa\xc4\x8dios vykdom\xc4\x85j\xc4\xaf kod\xc4\x85 \xc4\xaf kitos programos vykdom\xc4\x85j\xc4\xaf fail\xc4\x85 bei pakei\xc4\x8dia tos programos kod\xc4\x85 taip, kad prie\xc5\xa1 vykdant program\xc4\x85, b\xc5\xabt\xc5\xb3 \xc4\xafvykdytas virusas._NEWLINE_D\xc4\x97l vykdymo specifikos daugeliui virus\xc5\xb3 b\xc5\xabdinga tipi\xc5\xa1ka instrukcij\xc5\xb3 seka:_NEWLINE_CALL NEXT       ; proced\xc5\xabros i\xc5\xa1kvietimas, steke atsiduria sekan\xc4\x8dios instrukcijos adresas_NEWLINE_NEXT: POP DX    ; DX registre atsiduria einamasis adresas_NEWLINE_...             ; pagal DX esant\xc4\xaf adres\xc4\x85 tolimesnis kodas gali b\xc5\xabti kopijuojamas_NEWLINE_Sud\xc4\x97tingesniais atvejais, virusuose b\xc5\xabna panaudojamas ir save modifikuojantis kodas, priemon\xc4\x97s, skirtos viruso maskavimui ir pan. Kai kuriems virus\xc5\xb3 k\xc5\xabrimo aspektams reikalingas itin gilus specifin\xc4\x97s OS ir procesoriaus funkcij\xc5\xb3 i\xc5\xa1manymas. Sud\xc4\x97ting\xc5\xb3 virus\xc5\xb3 k\xc5\xabrimas yra laikomas vienu i\xc5\xa1 netrivialiausi\xc5\xb3 programavimo u\xc5\xbedavini\xc5\xb3."